‘Eiendomsagente’ oorval bejaarde vrou Klasie van Rooyen. Foto: Verskaf ŉ Bejaarde vrou is deur drie vroue en ŉ man in ŉ huis in Valhalla, Centurion, oorval nadat hulle hul as eiendomsagente voorgedoen het. Die verdagtes het omstreeks 13:40 Vrydagmiddag die huis waar Klasie van Rooyen (86) en haar dogter woon, binnegegaan. Die huis is tans in die mark. “Hulle het my ma geklap en gewurg en die teen grond gegooi. Hulle het haar toe vasgebind en ŉ bed bo-op haar omgekeer,” het De Wet Steyn gesê. Volgens kapt. Agnes Huma, polisiewoordvoerder, het die verdagtes hierna met ŉ selfoon, juwele, klere en bottels wyn op die vlug geslaan. “My ma het twee fone en sy hou een in elke sak. Hulle het die een foon gevat, maar sy kon haar loswikkel en het toe die ander foon uitgehaal en my suster wat by die werk was, gebel.” Klasie van Rooyen. Foto: Verskaf Van Rooyen is na ŉ hospitaal geneem vir behandeling en is Saterdagmiddag ontslaan. “Een van haar vingers is gebreek soos wat die rowers haar ringe afgehaal het. Hulle het ook haar oorbelle en selfs haar bril gevat. Sy het baie pyn in haar hand en arm.” Daar was ŉ paar weke terug ook ŉ voorval by die huis. ŉ Man het oor die muur gespring en toegang tot die huis verkry. Juwele en ŉ selfoon is tydens die voorval gesteel. Volgens Steyn het een van die rowers tydens Vrydag se voorval ŉ foon op die toneel agtergelaat. “Ons hoop dit sal die polisie help om hulle te vang.” ŉ Saak van huisroof word ondersoek en niemand is nog in hegtenis geneem in verband met die voorval nie. Enigiemand met inligting oor die voorval word versoek om Stop Misdaad by 08600 10111 te kontak.